**MUZEJ GRADA ZAGREBA**

**Opatička 20**

**10 000 Zagreb**

Na temelju članka 39., 40. i 41. Zakona o ustanovama (»Narodne novine« broj 76/93, 29/97, 47/99, 35/08 i 127/19) članka 26. stavka 7. Zakona o muzejima (»Narodne novine« broj 61/18 i 98/19), članka 34. Statuta i Odluke o izmjenama i dopunama Statuta od 22.10.2018. te Odlukama o izmjenama i dopunama Statuta od 02.03.2020. i 11.03.2020., Odluke Upravnog vijeća od 01.06.2021. godine, Upravno vijeće Muzeja grada Zagreba raspisuje

**JAVNI NATJEČAJ za izbor i imenovanje ravnatelja/ravnateljice Muzeja grada Zagreba**

Za ravnatelja/ravnateljicu Muzeja grada Zagreba može se na temelju predloženog četverogodišnjeg programa rada imenovati osoba koja udovoljava sljedećim uvjetima:

* završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačeni studij, sukladno propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju (»Narodne novine« br. 123/03, 198/03, 105/04, 174/04, 02/07 – Odluka Ustavnog suda Republike Hrvatske, 46/07, 45/09, 63/11, 94/13, 139/13, 101/14 – Odluka Ustavnog suda Republike Hrvatske, 60/15 – Odluka Ustavnog suda Republike Hrvatske i 131/17),
* najmanje pet godina rada u muzeju ili najmanje deset godina rada u kulturi, znanosti ili obrazovanju
* koja se odlikuje stručnim, radnim i organizacijskim sposobnostima
* znanje jednog stranog jezika
* koja nije pravomoćno osuđena ili protiv koje se ne vodi kazneni postupak za neko od kaznenih djela protiv života i tijela, protiv ljudskih prava i temeljnih sloboda, protiv radnih odnosa i socijalnog osiguranja, protiv osobne slobode, protiv privatnosti, protiv časti i ugleda, protiv spolne slobode, spolnog zlostavljanja i iskorištavanja djeteta, protiv opće sigurnosti, protiv imovine, protiv gospodarstva, krivotvorenja, protiv intelektualnog vlasništva, protiv službene dužnosti, protiv pravosuđa, protiv javnog reda, protiv Republike Hrvatske, protiv strane države ili međunarodne organizacije, a koje je propisano Kaznenim zakonom

Ravnatelja imenuje i razrješava Osnivač na prijedlog Upravnog vijeća Muzeja.

Ravnatelj/Ravnateljica se imenuje na razdoblje od 4 (četiri) godine.

Ista osoba može biti ponovno imenovana za ravnatelja/ravnateljicu.

Na natječaj se pod ravnopravnim uvjetima mogu javiti osobe oba spola, a izrazi u muškom rodu koji se koriste u ovom javnom natječaju uporabljeni su neutralno i odnose se na muške i ženske osobe.

U prijavi na natječaj potrebno je navesti osobne podatke podnositelja prijave (ime i prezime, adresu stanovanja, broj telefona te adresu elektroničke pošte). Prijava se podnosi na hrvatskom jeziku te je istu potrebno vlastoručno potpisati.

Uz pisanu prijavu za natječaj kandidati su dužni priložiti:

1. vlastoručno potpisan životopis
2. dokaz o stečenoj stručnoj spremi (preslika diplome)
3. dokaz o državljanstvu (preslika domovnice)
4. dokaz o radu u muzeju ili radu u kulturi, znanosti ili obrazovanju ( preslika radne knjižice, odnosno elektronički zapis ili potvrda o podacima evidentiranim u bazi podataka Hrvatskog zavoda za mirovinsko osiguranje, uvjerenje poslodavca) elektronički zapis ili potvrda o podacima evidentiranim u matičnoj evidenciji Hrvatskog zavoda za mirovinsko osiguranje ne starije od 3 mjeseca ili drugi odgovarajući dokaz)
5. dokaz o znanju stranog jezika (preslik potvrde škole stranih jezika ili preslika indexa i sl.)
6. uvjerenje nadležnog suda da se protiv kandidata/kandidatkinje ne vodi kazneni postupak (ne starije od 6 mjeseci)
7. rodni ili vjenčani list za kandidate kojima osobni podaci nisu identični priloženim dokumentima
8. prijedlog programa rada Muzeja grada Zagreba za četverogodišnje razdoblje

Kandidat koji se poziva na pravo pri zapošljavanju prema posebnim propisima dužan je u prijavi na natječaj priložiti svu propisanu dokumentaciju prema posebnom zakonu i ima prednost u odnosu na ostale kandidate pod jednakim uvjetima.

Kandidat koji se poziva na pravo prednosti pri zapošljavanju sukladno članku 102. Zakona o hrvatskim braniteljima iz Domovinskog rata i članovima njihovih obitelji (»Narodne novine« broj 121/17 i 98/19) uz prijavu na natječaj dužan je priložiti osim dokaza o ispunjavanju traženih uvjeta i sve potrebne dokaze iz članka 103. Zakona dostupne na poveznici Ministarstva hrvatskih branitelja <https://branitelji.gov.hr/userdocsimages/ng/12%20prosinac/zapo%C5%A1ljavanje/popis%20dokaza%20za%20ostvarivanje%20prava%20pri%20zapo%C5%A0ljavanju.pdf>.

Nepotpune i nepravodobne prijave neće se razmatrati.

Potpunom prijavom smatra se ona koja sadrži sve podatke i priloge navedene u natječaju.

Osoba koja ne podnese pravovremenu i potpunu prijavu ili ne ispunjava formalne uvjete iz natječaja, ne smatra se kandidatom/kandidatkinjom u povodu natječaja o čemu joj se dostavlja pisana obavijest na adresu stanovanja ili elektroničke pošte koju je naznačila u prijavi.

Rok za podnošenje prijave je 15 (petnaest) dana od dana objave natječaja na mrežnim stranicama ustanove i u „Narodnim novinama“.

Prijave na natječaj s potrebnom natječajnom dokumentacijom podnose se u zatvorenoj omotnici, preporučeno ili neposredno , na adresu Muzeja: Muzej grada Zagreba, Opatička 20, 10 000 Zagreb, s naznakom **»Javni natječaj za ravnatelja/ravnateljicu Muzeja – ne otvarati«**.

O rezultatima javnog natječaja kandidati će biti obavješteni u roku od 45 (četrdesetpet) dana od dana isteka roka za podnošenje prijava.

Odluka o rezultatima bit će objavljena na mrežnim stranicama sukladno članku 10. stavku 1. točki 10. Zakona o pravu na pristup informacijama (Narodne novine broj 25/13 i 85/15).

Osobni podaci podnositelja prijave dostupni iz prijave, kao i osobni podaci dostupni iz gore navedenih priloga uz prijavu na natječaj, prikupljaju se i obrađuju isključivo za potrebe provedbe javnog natječaja.

Prijavom na natječaj kandidati su izričito suglasni da Muzej grada Zagreba kao voditelj obrade može prikupljati, koristiti i dalje obrađivati podatke u svrhu provođenja natječajne procedure, sukladno odredbama Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) SL EU L119, i Zakona o provedbi Opće uredbe o zaštiti podataka (Narodne novine: 42/18).

Upravno vijeće Muzeja grada Zagreba

Predsjednica

Ana Matković

UR. BROJ: IP-622-AM/21